**Ungarn** er et land i Sentral-Europa som dekker 93 030 km². Fra nord til sør er det omtrent 250 km, fra øst til vest 524 km. Landegrensene strekker seg 2 258 kilometer og er mot Østerrike i vest, Serbia, Kroatia og Slovenia i sør og sørvest, Romania i sørøst, Ukraina i nordøst og Slovakia i nord. 

Ungarns moderne grenser ble først fastsatt etter 1. verdenskrig, da landet som en følge av fredsavtalen i Trianon i 1920 mistet mer enn 71% av det som tidligere hadde vært Kongedømmet Ungarn. Befolkningen ble da redusert med 58,8% og 32% av ungarerne bodde ikke lenger innenfor landets grenser. Gjennom samarbeidet med Tyskland under andre verdenskrig ble grensene utvidet noe, men de nye territoriene ble fratatt Ungarn ved krigens slutt.

Topografi
---------

Topografisk kart over Ungarn
Satellittbilde av Ungarn med de sju regionene markert
Det meste av Ungarn ligger på en høyde over havet på under 200 meter. Selv om landet har flere fjellområder dekker fjellene som rager over 300 meter bare 2% av landet. Landets høyeste punkt er Kékes nordøst for Budapest med sine 1 014 m, det laveste punktet ligger på 77,6 meter over havet og ligger i nærheten av Szeged.

De største elvene i Ungarn er Donau og Tisza. Donau renner også gjennom Tyskland, Østerrike, Slovakia, Serbia og Romania og er seilbar innen Ungarn i hele 418 km. Tisza er seilbar i 444 km. Andre elver i landet er blant andre Drava langs grensen til Kroatia, Rába, Szamos, Sió og Ipoly langs grensen til Slovakia. 

Ungarn har tre større innsjøer. Den største, Balatonsjøen, er 78 km lang og mellom 3 og 14 km bred og dekker omtrent 592 km². Den er også Sentral-Europas største ferskvannsinnsjø, og er et viktig fritidsområde i Ungarn. Om sommeren er den et populært sted for bading, og når den fryser til om vinteren er den ypperlig til diverse vinteraktiviteter. De andre innsjøene er Velencei-tó (26 km²) og Fertő tó (Neusiedler See) (82 km² innenfor Ungarns grenser).

Ungarn har tre hovedregioner, som igjen er delt inn i sju mindre regioner. De tre regionene er Store Alföld, som ligger øst for Donau, åslandskapet og slettene i Transdanubia mellom Donau og Alpene, samt fjellområdene som strekker seg fra Store Alföld til landegrensen mot Slovakia i nord. 

Landets viktigste naturressurs er fruktbar jord, selv om jordkvaliteten varierer veldig. Rundt 70% av Ungarns totale areal er egnet for jordbruk, og av dette er 72% dyrket mark. Ungarn mangler gode energikilder og råmaterialer, så det er vanskelig å få en bærekraftig industri.

### Ungarns regioner

Ungarn deles opp i syv statistikkregioner (*megyék*), og de deles igjen opp i fylker, der det er 19 til sammen. Budapest omtales ofte som et eget fylke. 


| Region | Hovedstad | Areal(km²) | Innbyggertall | Innbyggere(per km²) | Fylker |
| --- | --- | --- | --- | --- | --- |
| Észak-Magyarország | Miskolc | 13 428 | 1 289 000 | 96 | Borsod-Abaúj-Zemplén, Heves og Nógrád |
| Észak-Alföld | Debrecen | 17 749 | 1 554 000 | 88 | Hajdú-Bihar, Jász-Nagykun-Szolnok og Szabolcs-Szatmár-Bereg |
| Dél-Alföld | Szeged | 18 339 | 1 367 000 | 75 | Bács-Kiskun, Békés og Csongrád |
| Közép-Magyarország | Budapest | 6919 | 2 825 000 | 408 | Pest |
| Közép-Dunántúl | Székesfehérvár | 11 237 | 1 114 000 | 99 | Komárom-Esztergom, Fejér og Veszprém |
| Nyugat-Dunántúl | Győr | 11 209 | 1 004 000 | 90 | Győr-Moson-Sopron, Vas og Zala |
| Dél-Dunántúl | Pécs | 14 169 | 989 000 | 70 | Baranya, Somogy og Tolna |

Ungarns regioner
### Elver og innsjøer

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

|  |
| --- |
| **Elver**
Utspringene til de største elvene i Ungarn er utenfor landets grenser. De to lengste elvene, Donau og Tisza, kan seiles i hele sin lengde innenfor landegrensene til Ungarn.
Landet har mange småelver og varme kilder |
|   |
| **Navn** | **Lengde i Ungarn** |
| Donau | 417 km |
| Tisza | 596 km |
| Lajta |  |
| Rábca |  |
| Rába | 211 km |
| Zala | 139 km |
| Dráva |  |
| Ipoly | 143 km |
| Zagyva | 160 km |
| Sajó | 125 km |
| Hernád | 118 km |
| Bodrog | 118 km |
| Szamos |  |
| Körös |  |
| Maros | 48 km |
|

 | 

|  |
| --- |
| **Innsjøer**
Ungarn har mange små og store innsjøer, inkludert Sentral-Europas største innsjø, Balatonsjøen. |
|   |
| **Navn** | **Flate i Ungarn** |
| Balatonsjøen | 596 km² |
| Tiszasjøen (kunstig) | 127 km² |
| Fertő tó | 75 km² |
| Velencei-tó | 26 km² |
|

 |

Klima
-----

Temperaturene i Ungarn varierer fra -28° C til et gjennomsnitt på 22° C. Gjennomsnittlig nedbør på et år er omkring 640 mm, men nedbøren er uforutsigbar både når det gjelder tidspunkt og sted. Den vestlige delen av landet får vanligvis mer nedbør enn de østlige delene, hvor alvorlig tørke kan inntreffe om sommeren. Værforholdene på de store slettene er spesielt tøffe, med varme somre og kalde vintre.

På 80-tallet begynte de landlige områdene å vise tegn på forurensning, både fra sprøytemidler brukt i landbruket og fra industriell forurensning. Mest merkbart var forurensningen av vannet, som truet både fisk og annet dyreliv. Selv om man viser bekymring for forholdene har ingen tiltak blitt truffet for å bedre situasjonen.[]

Landbruk
--------

Hveteåker i Ungarn
En grønnsakshandler i Ungarn
Ungarn, med store sletter og lave åser er godt egnet for landbruk.

### Dyrket mark

Dyrket mark er uten tvil Ungarns viktigste ressurs. Det dekker omtrent 49,58 % av landet, noe som er enestående i verdenssammenheng. Hoveddelen av den fruktbare jorden har også god kvalitet. 

De viktigste jordbruksproduktene er mais, hvete, bygg, havre, solsikker, valmuer, poteter, hirse og lin. Valmuer er en del av det tradisjonelle ungarske kjøkken.

Ungarn er også kjent for å produsere høykvalitets paprika. Utallige frukter blir også høstet, blant annet mange slags epler, pærer, fersken, aprikos, vannmelon med mere.

### Vinproduksjon

Produksjon av vin har lange tradisjoner i Ungarn. Det er bare to språk i Europa hvor ordet for vin ikke kommer fra latin, det ene er gresk, det andre er ungarsk. Det ungarske ordet er *bor*.

Det er funnet spor av vinproduksjon i dagens Ungarn helt tilbake til romersk tid. Det var romerne som først introduserte vinproduksjonen, men ungarerne overtok praksisen og har vedlikeholdt den siden. 

Det er i dag mange vindistrikt i Ungarn, og det produseres både kvalitetsvin og billigvin. Majoriteten av vindistriktene ligger i fjellene eller åsene.

### Skogbruk

19% av landet er dekket av skog. Dette er i hovedsak høyereliggende områder, og sammensetningen av skogen er variert. Både gran, bøk, og eik trives godt i landet.

Eksterne lenker
---------------

* (en) Geography of Hungary – kategori av bilder, video eller lyd på Commons Rediger på Wikidata

|  |  |
| --- | --- |
| Commons | På Commons finnes et atlas for Ungarn |


| * v
* d
* r
Europas geografi |
| --- |
| Albania **·** Andorra **·** Armenia2 **·** Aserbajdsjan2 **·** Belarus **·** Belgia **·** Bosnia-Hercegovina **·** Bulgaria **·** Danmark **·** Estland **·** Finland **·** Frankrike **·** Georgia **·** Hellas **·** Irland **·** Island **·** Italia **·** Kasakhstan1 **·** Kosovo **·** Kroatia **·** Kypros2 **·** Latvia **·** Liechtenstein **·** Litauen **·** Luxembourg **·** Nord-Makedonia **·** Malta **·** Moldova **·** Monaco **·** Montenegro **·** Nederland **·** Norge **·** Polen **·** Portugal **·** Romania **·** Russland1 **·** San Marino **·** Serbia **·** Slovakia **·** Slovenia **·** Spania **·** Storbritannia (England **·** Nord-Irland **·** Skottland **·** Wales) **·** Sveits **·** Sverige **·** Tsjekkia **·** Tyrkia1 **·** Tyskland **·** Ukraina **·** Ungarn **·** Østerrike |  |
| Biland, selvstyrte områder og andre landområder | Abkhasia1 **·** Adsjarias1 **·** Akrotiri og Dhekelia **·** Færøyene **·** Gibraltar **·** Guernsey **·** Krim **·** Isle of Man **·** Jersey **·** Nagorno-Karabakh1 **·** Nakhitsjevan1 **·** Åland |
| 1 Har større områder i Asia. 2 Ligger i Vest-Asia, men regnes inn under Europa av kulturelle, politiske og historiske årsaker. |

|  |  |
| --- | --- |
| Oppslagsverk/autoritetsdata | Store norske leksikon
 |